LV Eiropas Savienības Oficiālais Vēstnesis C 46/17

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 46/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“DRESDNER CHRISTSTOLLEN/DRESDNER STOLLEN/DRESDNER WEIHNACHTSSTOLLEN”

EK Nr.: DE-PGI-0005-0704-17.06.2008.

AĢIN ( X ) ACVN ( )

1. Nosaukums:

“Dresdner Christstollen/Dresdner Stollen/Dresdner Weihnachtsstollen”

2. Dalībvalsts vai trešā valsts:

Vācija

3. Lauksaimniecības produkta vai pārtikas produkta apraksts:

3.1. Produkta veids:

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Produkta apraksts, uz kuru attiecas nosaukums (1):

“Dresdner Stollen”, “Dresdner Weihnachtsstollen” vai “Dresdner Christstollen” (turpmāk “kēkss” [Stollen]) ir smags rauga mīklas izstrādājums, kas satur daudz sviesta un augļu un kuru gatavo galvenokārt no augusta līdz janvārim. Kēksu veido ar rokām, un mīklas masu sagriež vai izstiepj, izveltnē vai izdauza līdzīgi kā maizes kukuli, to nedrīkst cept metāla veidnēs. To minimālais svars ir 500 g.

Kēksos jābūt vismaz šādām sastāvdaļām: 405. vai 550. tipa kviešu miltiem, pilnpienam vai pilnpiena pulverim, kristāliskajam cukuram, svaigam sviestam vai kausētajam sviestam, cukurotiem apelsīniem un/vai citroniem, rozīnēm (bez kauliņiem), saldajām un rūgtajām mandelēm, citrona miziņām, vārāmajai sālij, pūdercukuram un garšvielām.

Tajos nedrīkst būt:

mākslīgu aromatizējošu vielu, tieši pievienotu piedevu, margarīna.

Turpmāk minētās sastāvdaļas jāņem attiecībā pret miltiem, ievērojot šādas proporcijas:

Svaigs sviests vai attiecīgs kausētā sviesta daudzums: 50 %

Bezkauliņu rozīnes: 65 %

Cukuroti citroni un/vai apelsīni: 20 %

Saldās un rūgtās mandeles: 15 %

Kēkss no ārpuses ir līdzens, tas ir attiecīgi nobrūnināts, un sviests un cukurs tajā pievienots vienmērīgi. Tam ir irdens mīkstums, kurā augļi vienmērīgi izdalīti. Kēksam ir tīra, aromātiska un intensīva smarža un garša.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Kēksa gatavošanai pilnībā jānotiek ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

Kēksa iepakošana un marķēšana jāveic tūlīt pēc pagatavošanas vai vēlākais, pirms ražotājs to nogādā vai pārdod, lai novērstu tā mikrobioloģisko piesārņošanu vai citu kaitīgu iedarbību, jo īpaši attiecībā uz kēksa ieziesto un apcukuroto virsu.

3.7. Īpaši noteikumi marķēšanai:

Uz iepakojuma virspuses redzamā vietā kā dominējoša pazīme ir etiķete ar uzrakstu “Dresdner Stollen”, “Dresdner Weihnachtsstollen” vai “Dresdner Christstollen”.

Ražotājam savs vārds vai firmas nosaukums jānorāda redzamā vietā iepakojuma virspusē, taču šai norādei ir jābūt vizuāli mazāk spilgtai nekā uzrakstiem “Dresdner Stollen”, “Dresdner Weihnachtsstollen” vai “Dresdner Christstollen”.

Papildus ražotāja norādei uz iepakojuma var norādīt arī tirgotāja vārdu vai viņa firmas nosaukumu, turklāt jābūt skaidri norādītam, ka minētā persona vai tās firma patiešām ir tirgotāja. Šīs norādes par tirgotāju drīkst atrasties tikai uz kēksa iepakojuma šaurajām sānmalām un/vai iepakojuma apakšpusē. Norādes par tirgotāju salīdzinājumā ar norādēm par ražotāju nedrīkst izcelt.

Iepakojuma augšpusē jāpiestiprina pieteikuma iesniedzēja zemāk attēlotais kvalitātes zīmogs ar īpašo ražotāja kontroles numuru.

4. Precīza ģeogrāfiskā apgabala definīcija:

Vēsturiski izveidojies ģeogrāfiskās izcelsmes apgabals ir federālās zemes galvaspilsēta Drēzdene, kā arī turpmāk minētās vietas noteiktajā apgabalā ap Drēzdeni:

Moritzburg, Radebeul, Arnsdorf, Ottendorf-Okrilla, Radeburg, Coswig, Pirna, Wachau, Freital, Radeberg, Weinböhla, Heidenau.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Kēksu cepšanas tradīcijas ģeogrāfiskajā apgabalā ir izsekojamas līdz pat 15. gadsimtam. Avotos 1434. gadā pirmo reizi minētais Drēzdenes pīto maižu (Dresdner Striezelmarkt) tirgus to nodēvējis par pīto maizi. 1530. gadā kādā Drēzdenes rātes arhīva rakstā kēkss nosaukts par “Christstollen”. Īpašu slavu iemantojusi pāvesta Innocentija VIII (1432–1492) tā saucamā “sviesta vēstule” (ap 1490. gadu), ar kuru Drēzdenes maizniekiem tika atcelts kopš 1450. gada ar pāvesta rīkojumu noteiktais aizliegums adventes laikā kā gavēņa laikā izmantot sviestu maizes izstrādājumu cepšanā. Kopš 1727. gada Drēzdenes kēkss (Dresdner Stollen) Ziemassvētku laikā tika pasniegts Augusta Stiprā (August der Starke) Saksijas galmā; Ceithainas izpriecu nometnes (Zeithainer Lustlager) 24 000 viesu vajadzībām 1730. gadā Augusts Stiprais Drēzdenes maizniekiem lika izcept 1,8 tonnas smagu “milžu kēksu” (“Riesenstollen”). Kopš tā laika augstvērtīgā kēksa cepšanas tradīciju turpina un pārrauga noteiktajā ģeogrāfiskajā apgabalā dzīvojošie maiznieki un konditori. Tradicionālās receptes – daļa saglabājusies pat no viduslaikiem – uzņēmumi nodod viens otram.

5.2. Produkta specifika:

Drēzdenes kēksa sevišķumu apstiprina tā reputācija un kvalitāte. Īpašo reputāciju stiprina arī fakts, ka ik gadus visā pasaulē tiek pārdoti aptuveni 2 miljoni noteiktajā ģeogrāfiskajā apgabalā ražoto kēksu, un to apliecina arī ar šo pieteikumu sniegtie atzinumi, jo īpaši Vācijas konditoru savienības (Deutscher Konditorenbund), Saksijas Vides un lauksaimniecības ministrijas (Sächsisches Staatsministerium für Umwelt und Landwirtschaft) un Drēzdenes Amatnieku kameras (Handwerkskammer Dresden) atzinumi. Drēzdenes kēksa īpašo kvalitāti nodrošina vienmēr ievērotās, jau gadiem ilgi pastāvošās kvalitātes prasības, kuras noteiktas atbilstīgi noteikumiem un kuru izpildi kontrolē iekšējās pārbaudes struktūras. Pamatojoties uz tā augsto kvalitāti, Drēzdenes kēkss tiek piedāvāts kā īpašas kvalitātes produkts un, veicot neatkarīgas pārbaudes (piem., Vācijas patērētāju aizsardzības organizācijas Stiftung Warentest veiktās pārbaudes), iedalīts īpašā kategorijā. 1993. gadā sabiedriskās domas izpētes slēdzienā tika konstatēts, ka vairāk nekā 60 % aptaujāto ar apzīmējumu “Dresdner Stollen” saprot norādi uz cilmes vietas nosaukumu. Federālā Tiesu palāta (Bundesgerichtshof) 2002. gadā apstiprināja, ka apzīmējums “Dresdner Stollen” raksturo izcelsmi.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Noteiktajā ģeogrāfiskajā apgabalā ražotā kēksa reputācijas un kvalitātes pamatā ir tā ilgā ražošanas vēsture, fakts, ka ar pāvesta “sviesta vēstuli” jau sen tika atzīta tā ekskluzivitāte, un ģeogrāfiskajā apgabalā neatlaidīgi koptā un kontrolētā augstas kvalitātes kēksu cepšanas tradīcija.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Markenblatt, 22. sēj., 30.5.2008., 7c. daļa, 40330. lpp.

(http://publikationen.dpma.de/DPMApublikationen/dld_gd_file.do?id=541)

(1) OV L 93, 31.3.2006., 12. lpp.